


Pakuotės lapelis: informacija vartotojui 

Dioppex 1000 mg / 12,2 mg milteliai geriamajam tirpalui
Paracetamolis / Fenilefrino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje? 

1.	Kas yra Dioppex ir kam jis vartojamas 
2.	Kas žinotina prieš vartojant Dioppex  
3.	Kaip vartoti Dioppex 
4.	Galimas šalutinis poveikis 
5.		Kaip laikyti Dioppex
6.	Pakuotės turinys ir kita informacija


1.	Kas yra Dioppex ir kam jis vartojamas 

Dioppex skirtas peršalimo ir gripo simptomams, tokiems kaip galvos, ryklės (gerklės) ir kitokiems skausmas malšinti, nosies užgulimui bei temperatūrai mažinti. Jo sudėtyje yra dvi veikliosios medžiagos:
· Paracetamolis yra gerai žinomas vaistas skausmui malšinti (analgetikas) ir taip pat gali sumažinti karščiavimą (antipiretikas).
· Fenilefrino hidrochloridas (vaistas nuo nosies užsikimšimo) mažina nosies kanalų patinimą ir palengvina nosies užgulimą.

Dioppex vartokite tik tuo atveju, jeigu Jums tuo pačiu metu pasireiškė peršalimo ir gripo simptomų, tokių kaip skausmas/karščiavimas ir nosies užgulimas.

Jeigu per 3 dienas nepasijutote geriau arba net pablogėjo, turite pasikonsultuoti su gydytoju.

2.	Kas žinotina prieš vartojant Dioppex  

Dioppex vartoti negalima: 
· Jeigu yra alergija paracetamoliui, fenilefrinui ar bet kuriai pagalbinei medžiagai (jos išvardytos 6 skyriuje) 
· sergate sunkia širdies liga; 
· turite aukštą kraujospūdį (hipertenzija); 
· sergate sunkia kepenų liga; 
· sergate inkstų liga ar turite inkstų veiklos sutrikimų; 
· jei skydliaukė gamina per daug hormonų (hipertirozė); 
· sergate uždaro kampo glaukoma (padidėjęs spaudimas akies viduje); 
· vartojate arba paskutines dvi savaites vartojote monoamino oksidazės inhibitorių (MOA); 
· vartojate kitus dekongestantus nuo peršalimo ir gripo. 

Svarbu: sudėtyje yra paracetamolio. Nevartokite kartu kitų preparatų, kurių sudėtyje yra paracetamolio. 
Perdozavus, net jei jaučiatės gerai, būtina nedelsiant kreiptis į gydytoją, dėl uždelsto sunkaus kepenų pažeidimo rizikos. 

Įspėjimai ir atsargumo priemonės 
Pasitarkite su gydytoju arba vaistininku arba slaugytoju, prieš pradedant vartoti Dioppex, jeigu: 
· Jūsų kepenų funkcija yra sutrikusi; 
· Jūsų pernelyg aktyvi skydliaukė (hipertirozė); 
· esate vyras ir turite padidėjusią prostatą, kadangi Jums gali būti sunkiau pašalinti vandenį; 
· sergate cukriniu diabetu ar turite kraujotakos sutrikimų (įskaitant Reino (Raynaud) sindromą); 
· kenčiate nuo prastos mitybos (esate labai nusilpęs); 
· sergate gliukozės-6-fosfato dehidrogenazės trūkumu (genetinis sutrikimas); 
· esate nėščia arba žindote kūdikį. 

Gydymo Dioppex laikotarpiu nedelsdami pasakykite gydytojui, jeigu sergate sunkiomis ligomis, įskaitant sunkius inkstų funkcijos sutrikimus arba sepsį (kai į kraują patekus bakterijų ir jų toksinų pažeidžiami organai), netinkamą mitybą, lėtinį alkoholizmą arba jei vartojate ir flukloksaciliną (antibiotiką). Gauta pranešimų apie sunkų sveikatos sutrikimą, vadinamą metaboline acidoze (nenormalių kraujo ir skysčių tyrimų rodiklių), pasireiškusį pacientams, vartojantiems paracetamolį įprastinėmis dozėmis ilgą laiką arba kai paracetamolis vartojamas kartu su flukloksacilinu. Metabolinės acidozės simptomai gali būti šie: labai pasunkėjęs kvėpavimas – pagreitėjęs kvėpavimas, mieguistumas, pykinimas ir vėmimas.

Vaikai ir paaugliai 
Neduokite Dioppex jaunesniems kaip 16 metų vaikams. 

Kiti vaistai ir Dioppex 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Prieš vartodami Dioppex įspėkite savo gydytoją arba vaistininką, jei vartojate: 
· flukloksaciliną (antibiotiką), nes kyla didelė rizika, jog pasireikš kraujo ir skysčių pusiausvyros sutrikimas (metabolinė acidozė esant padidėjusiam anijoniniam tarpui), kurį reikia skubiai gydyti (žr. 2 skyrių);
· vaistus, kurių sudėtyje yra paracetamolio arba kitų paburkimą mažinančių vaistų nuo peršalimo ir gripo. 
Jeigu vartojate šių vaistų, nevartokite Dioppex;
· monoamino oksidazės inhibitorių (MAO), vartojamų depresijai ar Parkinsono (Parkinson) ligai gydyti. Nevartokite Dioppex jei per pastarąsias 14 dienų vartojote MOA; 
· triciklių antidepresantų nuo depresijos, tokių kaip amitriptilinas ar imipraminas;
· vaistų nuo aukšto kraujospūdžio (antihipertenzinių vaistų), įskaitant beta adrenoreceptorių blokatorius, arba vaistų gerinančių širdies funkciją ar koreguojančių širdies ritmo sutrikimus (digoksino, lanoksino, digitoksino); 
· vaistų nuo pykinimo ir vėmimo (pvz., metoklopramido ar domperidono);
· vaistų kraujo skystinimui (antikoguliantų), tokių kaip varfarinas ir kiti kumarinai;
· vaistų aukštam cholesteroliui mažinti (pvz., kolesteramino);
· raminamųjų (barbitūratų); 
· vaistų sudėtyje turinčių acetilsalicilo rūgšties (aspirino);
· chloramfenikolio (antibiotikas);
· probenecido arba AZT (zidovudino).

Dioppex vartojimas su maistu ir gėrimais
Nevartokite šio vaisto kartu su alkoholiu. 

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
Jei būtina ir jeigu patarė gydytojas arba vaistininkas, Dioppex galima vartoti nėštumo metu. 
. 

Dioppex sudėtyje yra aspartamo (E951)
Tai medžiaga, iš kurios susidaro fenilalaninas. Gali būti kenksmingas sergantiems fenilketonurija.

Dioppex sudėtyje yra sacharozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 

Dioppex sudėtyje yra natrio
Kiekviename šio vaisto paketėlyje yra 117,5 mg natrio (valgomosios druskos sudedamosios dalies). Tai atitinka 5,875 % didžiausios rekomenduojamos natrio paros normos suaugusiesiems.


3.	Kaip vartoti Dioppex 

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką arba slaugytoją.

Dozavimas
Šis vaistas yra miltelių formoje, kuriuos reikia ištirpinti vandenyje ir išgerti kaip karštą gėrimą. 
Supilkite vieno paketėlio miltelius į įprastinio dydžio puodelį. Užpilkite karštu, bet ne verdančiu vandeniu (apie  250 ml). 
Leiskite atvėsti iki gėrimui tinkamos temperatūros.

Suaugusiems: 1 paketėlis kas 4 - 6 valandas, pagal poreikį.
Paaugliams (16 metų ir vyresniems): 1 paketėlis kas 6 valandas, pagal poreikį.
Negerkite daugiau kaip 4 paketėlių per parą. 

Vartojimas vaikams ir paaugliams
Neduokite vaisto jaunesniems kaip 16 metų amžiaus vaikams , nebent paskirtų gydytojas.

Neviršykite rekomenduojamos dozės.

Jei simptomai išsilaiko ilgiau nei 5 dienas ar būklė dar pablogėja, pasitarkite su savo gydytoju.

Ką daryti pavartojus per didelę Dioppex dozę? 
Netyčia išgėrus per daug vaisto, net jei jaučiatės gerai, nedelsiant kreipkitės į gydytoją dėl uždelsto sunkaus kepenų pažeidimo rizikos. 

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis 

Dioppex, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms. Jei Jums pasireiškė bet kuris iš šių šalutinių poveikių, ar atsitinka kas nors neįprasta, nedelsiant nutraukite vaisto vartojimą.

Dažnis nežinomas (negali būti apskaičiuotas pagal turimus duomenis): sunkus sutrikimas, dėl kurio gali padidėti kraujo rūgštingumas (vadinamas metaboline acidoze) sunkia liga sergantiems pacientams, vartojantiems paracetamolį (žr. 2 skyrių).

Fenilefrinas retais atvejais gali sukelti greitą širdies plakimą (palpitaciją). 
Retais atvejais gali pasitaikyti aukštas kraujo spaudimas ir galvos skausmas, vėmimas ir greitas širdies plakimas.
Taip pat fenilefrinas gali sukelti miego sutrikimus (nemigą), nervingumą, drebulį (tremoras), nerimą, neramumą, sumišimą, dirglumą ar galvos skausmą. 
Šie šalutiniai poveikiai yra reti (pasireiškia mažiau negu 1 pacientui iš 1000, bet daugiau negu 1 iš 10000).

Apetito netekimas, pykinimas ar vėmimas yra dažna su fenilefrino (pasireiškia daugiau negu 1 iš 100 žmonių, bet mažiau negu 1 iš 10). 

Labai retais atvejais buvo pranešta apie su paracetamolio vartojimu susijusius tam tikrų kraujo ląstelių kiekio sutrikimus (pasireiškė mažiau nei 1 žmogui iš 10000). Jei taip nutiktų, simptomai gali būti neįprastai greitas kraujosruvų atsiradimas, arba infekcijos, pavyzdžiui, gerklės skausmas. 

Alerginės reakcijos (pvz., odos išbėrimas ar dilgėlinė); sunki alerginė reakcija (anafilaksija); retais atvejais gali pasireikšti švokštimas ar pasunkėjęs kvėpavimas (pasireiškia mažiau nei 1 žmogui iš 1000, bet daugiau nei 1 iš 10000). Gauta pranešimų apie labai retai pasitaikiusias sunkias odos reakcijas.

Nenormalūs kepenų funkcijos kraujo tyrimai (pasireiškia mažiau nei 1 žmogui iš 10000).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Dioppex 

Šį vaistą laikykite vaikams nepastebimoje ir nepasiekiamoje vietoje.

Ant paketėlio ar dėžutės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 C temperatūroje. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

Dioppex sudėtis

· Veikliosios medžiagos yra paracetamolis ir fenilefrino hidrochloridas. Viename paketėlyje yra 1000 mg paracetamolio ir 12,2 mg fenilefrino hidrochlorido (atitinka 10 mg fenilefrino). 
· Pagalbinės medžiagos yra sacharozė, natrio citratas, citrinų rūgštis, askorbo rūgštis, acesulfamo kalio druska (E950), aspartamas (E951), chinolino geltonasis (E104), citrinų aromatinė medžiaga. 

Dioppex išvaizda ir kiekis pakuotėje
Dioppex yra geltoni milteliai geriamajam tirpalui, supakuoti į laminuotus paketėlius ir kartono dėžutę. Vaistas tiekiamas dėžutėmis po 5 ir 10 paketėlių.  

Registruotojas ir gamintojas

Registruotojas
WICK Pharma
Sulzbacher Strasse 40, 65824 Schwalbach am Taunus
Vokietija

Gamintojas
Procter & Gamble Manufacturing GmbH 
Procter & Gamble Strasse 1 
64521 Gross-Gerau, Hessen 
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB Teva Baltics 
Molėtų pl. 5 
LT-08409 Vilnius 
Tel. +370 5 266 02 03

Šis vaistas EEE valstybėse narėse registruotas tokiais pavadinimais:
Airija: Paracetamol 1000mg, Phenylephrine hydrochloride 12.2mg, powder for oral solution, lemon flavour; Bulgarija: Vicks Active Max 1000 mg/12.2 mg powder for oral solution; Čekija: Vicks SymptoMed Forte citrón 1000 mg/12,2 mg prášek pro perorální roztok v sáčku; Jungtinė Karalystė: Vicks Cold & Flu Max Strength 1000 mg/12.2 mg powder for oral solution; Estija: Dioppex; Latvija: Dioppex 1000 mg/12,2 mg pulveris iekšķīgi lietojama šķīduma pagatavošanai; Rumunija: Vicks AntiGrip Max; Vengrija: WICK Cold and Flu Max Citrom ízű por belsőleges oldathoz.

Šis pakuotės lapelis paskutinį kartą peržiūrėtas 2025-03-11.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.           

